– Ю-уҡ, сөнки сәйәсәттәрен дә аңлай инем. Шунан һуң, уңайһыҙ була башланымы икән, 4-се тапҡырға “Зәңгәртауҙа – аҡ болан” романын ҡәләмдәшем Абдулхаҡ Игебаев һәм тағы ла кемдәр менәндер бергә күрһәткәйнеләр. Бына бит, бер заман премияАбдулхаҡ Игебаев менән Ноғман Мусинға бирелә тип иғлан иттеләр, ярай, булғас, һәйбәт, тинек. Әмәлгә ҡалғандай, Яҙыусылар союзында йыйылыш бара ине, Динис Бүләков ҡайтып һөйөнсөләне уны. “Ағиҙел” ресторанына барып байрам иттек, шунан егеттәр, әйҙәгеҙ, миңә тип, өйгә лә алып ҡайтып һыйланым. Ике-өс көндән ишеттем бит, миңә ярты премия биргәндәр, баянист Ғәйнетдинов менән икебеҙгә бер премияны уртаҡ тәғәйенләгәндәр, имеш. Минең исем тағы ла төшөп ҡалыр булғас, ә Мусин ҡайҙа, ни өсөн уға юҡ тип тауыш күтәргәндәр икән, шунан берәү тороп, ярай әтеү, икеһенә уртаҡ булһын тигән дә ҡуйған. Тәүгеләрендә лә шылт киҫеп килә инеләр, “Мәңгелек урман” да күрһәтелгәйне бит инде.